**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**ЦЕЦКА ЦАЧЕВА**

**ДО**

**МИНИСТЪРА НА КУЛТУРАТА**

**НА РЕПУБЛИКА БЪЛГАРИЯ**

**ВЕЖДИ РАШИДОВ**

**В Ъ П Р О С**

**от Настимир Ананиев**

народен представител от ПГ на Реформатрски блок

**На основание чл. 90, ал. 1 от Конституцията на Република България и чл. 91, ал. 1 от Правилника за организацията и дейността на Народното събрание, внасям въпрос**

***ОТНОСНО:*** *Ремонт на Беленски мост край град Бяла, област Русе*

**Уважаеми господин Министър,**

Състоянието на Беленския мост, намиращ се край гр. Бяла, обл. Русе е изключително тежко и е започнал да се руши. Мостът е едно от постиженията на българското възрожденско инженерно-строително и архитектурно изкуство. Негов автор е един от големите български възрожденски скулптури, строители и архитекти Никола Иванов Фичев, известен като Кольо Фичето. В списъка на паметниците на културата с категория „Национално значение“ на територията на област Русе на Министерство на културата, мостът е вписан като исторически паметник на културата с Национално значение. Решението е обявено в ДВ бр.35/1974г.

Считам, че е национално отговорно държавата в лицето на представляваното от Вас министерство да положи нужните грижи, за да бъде опазен мостът.

За Кольо Фичето и Беленския мост, австро-унгарският географ и археолог Феликс Каниц казва: „И тоя скромен човек в потури и абичка не знае, че с Беленския си мост е построил най-голямата хидравлическа постройка на Балканския полуостров, изключая Цариград.“

Във връзка с това искам да питам:

1. Запознато ли е Министерство на културата (МК) със състоянието на Беленския мост?
2. През коя година е извършена последната експертиза за състоянието на моста от МК?
3. През коя година са извършени последните ремонтни дейности от страна на МК, с цел опазване на паметника на културата – Беленски мост?
4. Планирало ли е МК средства в тазгодишния си бюджет за ремонт на съоръжението?
5. Планирани ли са ремонтни дейности по съоръжението, с цел неговото опазване в автентичен вид?
6. Ангажира ли се Министерство на културата, че ще бъдат положени всички нужни усилия и действия, за да бъде ремонтиран и опазен Беленския мост, част от българските паметници на културата с Национално значение?

Моля отговорът да ми бъде предоставен в **писмена** форма.

София, 9.03.2016 г.  **Народен представител:**

**Настимир Ананиев**